‘ยูโอบี’ขยับไล่กวาดลูกค้าขาใหญ่
&#8220;ยูโอบี&#8221; รุกตลาดลูกค้ากระเป๋าหนัก รองรับ พ.ร.บ.คุ้มครองเงินฝาก ลุยเปิดสาขา พัฒนาผลิตภัณฑ์ ตั้งเป้าโตไม่ต่ำกว่า 60%
20 ส.ค. 2554

“ยูโอบี” รุกตลาดลูกค้ากระเป๋าหนัก รองรับ พ.ร.บ.คุ้มครองเงินฝาก ลุยเปิดสาขา พัฒนาผลิตภัณฑ์ ตั้งเป้าโตไม่ต่ำกว่า 60% 
นายอดิศร เสริมชัยวงศ์ ผู้ช่วยกรรมการผู้จัดการใหญ่ เครือข่ายสาขาและบริการ ธนาคารยูโอบี กล่าวว่า ในปีนี้ธนาคารจะเริ่มรุกตลาดธุรกิจธนบดีธนกิจ (Wealth Management) หรือลูกค้าที่มีเงินลงทุนกับธนาคารในสัดส่วนที่สูง โดยเฉพาะกลุ่มที่ลงทุนตั้งแต่ 1-3 ล้านบาท และกลุ่มที่ลงทุนมากกว่า 3 ล้านบาทขึ้นไป เพื่อขยายตลาดและรักษาฐานลูกค้าระดับสูงที่จะได้รับผลกระทบจาก พ.ร.บ.คุ้มครองเงินฝาก เพราะปัจจุบันลูกค้ากลุ่มนี้มีสัดส่วนการลงทุนเฉลี่ยสูงกว่า 10 ล้านบาท
“การรุกตลาดพรีวิเลจ แบงกิง เป็นนโยบายของกรุ๊ปเรา ที่ต้องการจะเพิ่มสินทรัพย์ภายใต้การบริหารของลูกค้ากลุ่มนี้จาก 35% เป็น 50% ภายในปี 2558 ขณะเดียวกันก็สามารถตอบโจทย์กลุ่มลูกค้ารายใหญ่ที่จะได้รับผลกระทบจาก พ.ร.บ.คุ้มครองเงินฝาก ซึ่งจะเริ่มมองหาการลงทุนทางเลือกที่ให้ผลตอบแทนดีขึ้น” นายอดิศร กล่าว
ธนาคารยูโอบีตั้งเป้าขยายฐานลูกค้าธนบดีธนกิจเพิ่มขึ้นจากปัจจุบัน 1 หมื่นราย เป็น 1.5 หมื่นราย และขยายการเติบโตในกลุ่มธุรกิจธนบดีธนกิจไม่ต่ำกว่า 60% หรือมีฐานสินทรัพย์ภายใต้การบริหารเพิ่มขึ้นเป็น 1.2 แสนล้านบาท จากปัจจุบันที่มีอยู่ 9 หมื่นล้านบาท แบ่งเป็นเงินฝาก 70% และลงทุนในกองทุน 30%
นายอดิศร กล่าวว่า ธนาคารจะมีการใช้งบประมาณหลายร้อยล้านบาท เพื่อปรับปรุงและขยายสาขาของธนาคารจาก 148 สาขา เป็น 160 สาขา ภายในสิ้นปีนี้ และจะเพิ่มเป็น 200 สาขา ภายใน 12 ปี นอกจากนี้ จะมีการพัฒนาผลิตภัณฑ์ต่างๆ เช่น กองทุนเปิด เงินฝากประจำ เงินฝากออมทรัพย์ ตั๋วแลกเงิน และตราสารการลงทุนแบบพิเศษขึ้นมาสำหรับลูกค้ากลุ่มนี้ โดยคาดว่าลูกค้ากลุ่มนี้จะได้รับผลตอบแทนเฉลี่ย 3-4%